Die Bybel oor masturbasie
Maandag, 10 Januarie 2011 20:00
Masturbasie - is dit 'n sonde volgens die Bybel?
Masturbasie – Coen Slabber/Jan van der Watt
Is masturbasie verkeerd? (Gereformeerde Kerk Randburg)
Laugh Your Way To A Better Marriage (4 DVD) - Mark Gungor
Effek van pornografie
'n Mens hoor soms mense sê: “99% van alle (ongetroude jong) mans masturbeer, en die ander 1% lieg.”
Alhoewel hierdie seker baie mans gemoedsrus gee oor hierdie daad, sê dit egter niks oor die sondige aard daarvan nie – as almal dit doen, beteken dit nie dit is reg nie.
Kom ons wees eerlik, tydens masturbasie dink 'n mens nie aan motorfietse en karre nie. Tydens masturbasie het jy seksuele gedagtes. Jesus sê die volgende oor seksuele gedagtes tydens die bergrede in Matteus 5:27-29:
(27) “Julle het gehoor dat daar gesê is: 'Jy mag nie egbreuk pleeg nie.’ (28)Maar Ek sê vir julle: Elkeen wat na 'n vrou kyk en haar begeer, het reeds in sy hart met haar egbreuk gepleeg. (29)“As jou regteroog jou laat struikel, haal hom uit en gooi hom van jou af weg; want dit is vir jou beter dat net een van jou ledemate verlore gaan as dat jou hele liggaam in die hel gegooi word.
Geen Christen het enige twyfel daaroor dat pornografie sonde is nie. Dit is nie eers nodig om die Bybel nader te sleep oor hierdie onderwerp nie, maar as 'n mens moet, dan kan 'n mens Matteus 5:28 hierbo van toepassing maak op pornografie. Party mense troos hulleself waarskynlik daaraan dat hulle darem nie na pornografiese prentjies kyk tydens masturbasie nie. As 'n mens egter na Matteus 5:28 kyk, is daar nie 'n verskil daarin om 'n vrou in onderklere te begeer teenoor om 'n vrou te begeer waar alle geslagsdele ontbloot is nie.
Verder staan daar in Matteus 5:30 die volgende:
(30) Of as jou regterhand jou laat struikel, kap hom af en gooi hom van jou af weg; want dit is vir jou beter dat net een van jou ledemate verlore gaan as dat jou hele liggaam in die hel beland.”
Is dit toevallig dat Jesus na die regterhand verwys, wat gebruik word vir masturbasie? Hoogs waarskynlik nie.
Mans wat tydskrifte soos Sports Illustrated swimsuit edition, GQ, FHM, ens koop, sal baie mooi selfondersoek moet doen oor hulle motief. Pasop vir die argument dat die vroulike liggaam as kuns gesien kan word. 'n Christen man kan 'n Ferrari aanstaar, maar 'n Christen man wat 'n mooi vrou aanstaar sal sy getuienis vir God belemmer.
Impak op die huwelik
Mense wat hulleself aan wellus skuldig maak (voor of tydens die huwelik) kan hulle eie huwelike en sekslewe ernstige skade berokken. Om twee voorbeelde te noem:
Daar is gevalle waar mans so gewoond daaraan is om seksueel opgewek te word deur 'n pornografiese prentjie dat hulle nie seks met hulle vroue kan hê indien hulle nie 'n pornografiese prentjie langs hulle het nie. Dink net watter impak dit op die vrou se selfbeeld het.
Daar is ook vroue wat meer bevredig word deur masturbasie as deur seks met hulle mans. Dus kan dit gebeur dat hierdie vroue eerder masturbeer en wanneer haar man toenadering vra, dan is sy afsydig omdat sy reeds haarself seksueel bevredig het. Dit kan ernstige gevolge inhou vir die huwelik. Dit kan selfs veroorsaak dat die man ander weivelde gaan soek.
Daar is geen twyfel daaroor dat masturbasie sonde is nie: Masturbasie gaan altyd gepaard met begerende seksuele gedagtes. Of 'n persoon aan 'n vrou in swemklere dink of aan 'n vrou in 'n pornografiese fliek of foto, Matteus 5:28 is van toepassing: “Elkeen wat na 'n vrou kyk en haar begeer, het reeds in sy hart met haar egbreuk gepleeg.” Vers 30 verwys ook baie hoogs waarskynlik na die aksie van masturbasie.
Dit is nie net sonde nie, maar dit kan ernstige negatiewe gevolge inhou vir die huwelik.
Masturbasie is in 'n groot mate soos dwelms: as jy dit eers een keer gedoen het, is dit baie moeilik om daarmee op te hou, selfs in die huwelik. Daarom word aanbeveel om dit nooit te begin doen nie: eerstens omdat dit sonde is en tweedens omdat dit 'n impak op jou huwelik kan hê.
John Piper het dit ook baie goed soos volg gestel:
Nog Bybelverse oor die onderwerp:
Job 31:1 : “Ek het my plegtig verbind om nie na 'n meisie te kyk en haar te begeer nie.